Søren Søndergaard (EL), 2025-05-13:
Tak, formand.
Enhedslisten støtter både den almindelige værnepligt, gerne udvidet til en bredere samfundstjeneste, og ligestillingen mellem mænd og kvinder, og derfor støtter vi som udgangspunkt det her forslag, og den holdning har vi sådan set haft i rigtig mange år.
I forbindelse med forberedelsen til det her møde fandt jeg en artikel i Kristeligt Dagblad fra den 20. juni 2013, kl. 01.01, hvor der ikke var grænser for partiernes argumenter mod kvindelig værnepligt.
Overskriften lød: »Kun to partier vil ligestille værnepligten.
Kun Enhedslisten og Konservative går ind for at kvinder skal i trøjen«.
Og det blev så modficeret senere, hvor der står: »Dog finder Enhedslisten i spørgsmålet om værnepligt for kvinder til en hvis grad opbakning hos Konservatives ligestillingsordfører Vivi Kier.
Hun mener i princippet at værnepligten bør gælde både kvinder og mænd.
Den fysiske forskel mellem kvinder og mænd, hvilket vel i sin tid var begrundelsen for at lade det være mændene alene, bliver mindre og mindre, siger Vivi Kier.
Hun understreger dog, at hun ikke har vendt sagen med sin folketingsgruppe«.
Men lad os sige, at det i 2013 var to partier, og at vi jo i dag så står i den her situation, og det kan vi jo kun hilse velkommen.
Når en analyse fra Forsvarets egen Personalestyrelse viser, at mere end hver anden kvindelig værnepligtig har følt sig krænket i løbet af deres værnepligt, blinker alle advarselslamper red alert –
De vil måske være lidt mindre eller måske endda lidt større, hvem ved, men uanset om det er det ene eller det andet, afspejler det jo et gigantisk problem, og i den sammenhæng, vi her står i, en gigantisk udfordring, hvis kvinder fremover ikke bare skal kunne melde sig frivilligt til tjeneste, men de kan tvinges til at gøre tjeneste.
Det er vel også derfor, at der er i høringssvarene er løftede pegefingre fra FH, Fagbevægelsens Hovedorganisation, fra Hærens Konstabel- og Korporalforening, HKKF, fra Institut for Menneskerettigheder og fra KVINFO.
Er det en rammelov, som nogle andre så har ansvaret for at udfylde?
Eller bør vi skrive noget mere for at være sikre på, at vi ligesom også påtager os ansvaret?
Det er nogle af de ting, som vi vil prøve at bore ud i udvalgsarbejdet for at få det afklaret.
Forslaget indeholder også muligheden for, at værnepligtige, både mænd og kvinder, fremover kan påtvinges at gøre tjeneste i 36 måneder, altså i 3 år, hvis de udtages til sergent i øvrigt også til løjtnant, men så er det frivilligt.
Jeg må ærligt indrømme, at 36 måneder lyder meget voldsomt, og at jeg synes, det rejser en række spørgsmål.
Det rejser en række pekuniære spørgsmål, altså hvilken belønning, hvilket vederlag, hvilken løn man giver folk, som bliver tvunget til at tage 3 år ud af deres ungdom, og det rejser også en række praktiske spørgsmål, f.eks. hvordan man forholder sig til den kvinde, som halvandet år inde i den 3 år lange værnepligtstid for at blive sergent bliver gravid.
Men det er også nogle spørgsmål, som vi vil tage op i udvalget og afsøge svarene på.
Men som jeg startede med at sige, støtter Enhedslisten både den almindelige værnepligt, gerne udvidet til en bredere samfundstjeneste, og ligestillingen mellem mænd og kvinder, og derfor støtter vi som udgangspunkt det her forslag.